《猛虎行》
--唐·张籍
南山北山树冥冥,
猛虎白日绕村行。
向晚一身当道食,
山中麋鹿尽无声。
年年养子在深谷,
雌雄上下不相逐。
谷中近窟有山村,
长向村家取黄犊。
五陵年少不敢射,
空来林下看行迹。
《闻谢杨儿吟猛虎词》
--唐·李白
同州隔秋浦,闻吟猛虎词。
晨朝来借问,知是谢杨儿。
《遣兴》
--唐·杜甫
猛虎冯其威,往往遭急缚。
雷吼徒咆哮,枝撑已在脚。
忽看皮寝处,无复光闪烁。
人有甚于斯,足以劝元恶。
《猛虎词》
--唐·储光羲
寒亦不忧雪,饥亦不食人。
人肉岂不甘,所恶伤明神。
太室为我宅,孟门为我邻。
百兽为我膳,五龙为我宾。
蒙马一何威,浮江亦以仁。
彩章耀朝日,爪牙雄武臣。
高云逐气浮,厚地随声振。
君能贾馀勇,日夕长相亲。
《猛虎行》
--宋·徐照
猛虎出林行,咆哮取人食。
居人虑虎至,荆棘挂墙壁。
虎乃爱其身,惊遁不近侧。
人或虎不如,甘心蹈荆棘。
《应教题画虎》
--宋·王安石
壮哉非熊亦非貅,
两目夹镜当路隅。
横行妥尾不畏逐,
顾盼欲去仍踌躇。
卒然一见心为动,
熟视稍稍摩其须。
固知画者巧为此,
此物安肯来庭除。
想当般礴欲画时,
睥睨众史如庸奴。
神闲意定始一扫,
功与造化论锱铢。
悲风飒飒吹黄芦,
上有寒雀惊相呼。
槎牙死树鸣老乌,
向文俯咬如哺雏。
山墙野壁黄昏后,
冯妇遥看亦下车。
好作品共同分享,如果你喜欢《唐诗宋词里的生肖虎》这篇文章,请转发给朋友欣赏。